钦定古今图书集成/明伦汇编/氏族典/第406卷 > 吕惠卿
## 钦定古今图书集成/明伦汇编/氏族典/第406卷 > 吕惠卿

按《宋史吕惠卿传》：“惠卿，字吉甫，泉州晋江人。父璹，习
吏事，为漳浦令，终光禄卿。惠卿起进士，为真州推官，
秩满入都，见王安石论经义，意多合，遂定交。熙宁初，
安石为政，擢集贤校理，判司农寺，以父丧去。服除，召
为天章阁侍读，又知谏院。安石力荐为参知政事。惠
卿惧安石去新法必摇，作书遍遗监司、郡守，使陈利”
害，故安石之政守之益坚。郑侠疏惠卿朋奸，惠卿恐，
又恶冯京异己，而安石弟安国面辱之，于是乘势并
陷三人。安石以安国之故，始有隙。惠卿既叛安石，凡
可以害王氏者无不为。御史蔡承禧论其恶，出知陈
州。久之，以资政殿学士知延州。元丰五年，知太原府，
入见，斥知单州。明年，复知太原。哲宗即位，中丞刘挚
数其五罪，乃贬为光禄卿、分司南京，再责建州安置。
绍圣中，复资政殿学士、知延州。徽宗立，徙为杭州，复
知大名。崇宁五年，坐其子渊“闻妖人言不告”，安置宣
州。复观文殿学士，为醴泉观使，致仕，卒。